《松云二士图》
元代·王行

晴霭翠纷纷，春桥水乍分。山家在何处，松外万重云。

幽石暖差差，苔华绿渐滋。不辞同晚步，溪上有新诗。

碧嶂猿声后，清宵鹤思前。孤亭群树底，堪与坐谈玄。

满地写松阴，元芝拟共寻。樵踪浑不见，知得此山深。

相识更相逢，前山此路通。桃烟连幕翠，只在白云中。

作者简介：（1331—1395）元明间苏州府吴县人，字止仲，号淡如居士，又号半轩，亦号楮园。淹贯经史百家，议论踔厉。元末授徒齐门，与高启、徐贲、张羽等号为十友，又称十才子。富人沈万三延为家塾师。明洪武初，有司延为学官。旋谢去，隐于石湖。赴京探二子，凉国公蓝玉聘于家馆。蓝玉党案发，行父子坐死。能书画，善泼墨山水，有《二王法书辨》，另有《楮园集》、《半轩集》等。